b'\n_START_ARTICLE_\nTarvo Laakso\n_START_PARAGRAPH_\nTarvo Laakso (s. 15. joulukuuta 1955, Tampere) on suomalainen muusikko ja evakelis-luterilainen pappi. H\xc3\xa4n toimii seurakuntapastorina Tampereella ja h\xc3\xa4nt\xc3\xa4 kutsutaan musiikkitaustansa vuoksi "rokkipapiksi"._NEWLINE_Syyskuussa 2006 julkaistiin Laakson omael\xc3\xa4m\xc3\xa4kerrallinen kirja: Rokkipappi krusifiksin juurella. Laakso oli kristillisdemokraattien kansanedustajaehdokkaana eduskuntavaaleissa 2007, mutta ei tullut valituksi._NEWLINE_Laakso on py\xc3\xb6ritt\xc3\xa4nyt Tampereen Lielahden kirkolla usean vuoden ajan niin sanottua "Lietsun Gospelkirkkoa", jossa konsertoi kuukausittain gospel-muusikkojaja seurakunnan sanomalle tukensa antavia rokkareita.\n_START_SECTION_\nUra\n_START_PARAGRAPH_\nLaakso aloitteli kitaransoittoa 14-vuotiaana. Vuonna 1971 h\xc3\xa4n perusti kavereidensa kanssa kokoonpanon Onnelliset vaeltajat, joka esiintyi sairaaloissa ja vanhainkodeissa sek\xc3\xa4 hengellisiss\xc3\xa4 tilaisuuksissa. Parissa vuodessa Onnelliset vaeltajat tekiv\xc3\xa4t yli 150 keikkaa._NEWLINE_Rippikoulun j\xc3\xa4lkeen Laakso liittyi nuorisomuusikko Seppo Lindellin \'With Christ\' -yhtyeeseen ja soitti Jaakko L\xc3\xb6ytyn ensimm\xc3\xa4isill\xc3\xa4 levyill\xc3\xa4 s\xc3\xa4hk\xc3\xb6kitaraa. Laakso julkaisi ensimm\xc3\xa4isen albuminsa nimelt\xc3\xa4 Huuhkain vuonna 1979. H\xc3\xa4nen tyylilajikseen muotoutui rock-gospel. Laakso julkaisi toisen albumin Taivasalla vuonna 1980 ja LP-levyn S\xc3\xa4hk\xc3\xb6paimen 1981. Levyn kappale Krusifiksin juurella nousi Laakson tunnetuimmaksi kappaleeksi. Levyll\xc3\xa4 kitaraa soitti Heikki Silvennoinen._NEWLINE_Seuraavat kaksi levy\xc3\xa4 Jouheita kaikuja (1982) ja Ristikko (1984) Laakso teki karstulalaisen Grace-yhtyeen kanssa. Laakso opetti Vaajakoskella rumpujen ja kitaran soittoa nuorille, joista h\xc3\xa4n valmensi yhtyeen Gospel akatemia ja lauluryhm\xc3\xa4n Gospel akat. Tuolla kokoonpanolla ilmestyi pitk\xc3\xa4soitto Kylm\xc3\xa4nv\xc3\xa4reet (1986)._NEWLINE_Seuraavina vuosina Laakso toteutti kokoelmalevyn Krusifiksin juurella (1988) ja albumin Seitsem\xc3\xa4s her\xc3\xa4\xc3\xa4minen (1989). N\xc3\xa4iden kahden CD-levyn j\xc3\xa4lkeen h\xc3\xa4n julkaisi englanninkielisen LP:n My Own Way, (1990). Levyn tekstien luomisessa oli mukana kirjailija ja kirjallisuusprofessori Douglas Robinson. _NEWLINE_Laakso ty\xc3\xb6skentili 1990-luvun alussa Kauhajoen evankelisen opiston musiikinopettajana. Tuona aikana h\xc3\xa4n julkaisi albumi Syntynyt Eurooppaan (1991) soittaen itse kaikkia instrumentteja. Tampereelle palattuaan h\xc3\xa4n teki Richard Bachin innoittamana levyn Silta yli (1994) ja s\xc3\xa4velsi yli 70 raamatunteksti\xc3\xa4 sek\xc3\xa4 teki messun Evankeliumin juhla (1995). Seuraava levy oli Aamun avaus. _NEWLINE_Laaksolla puhkesi epilepsia, joka muutti h\xc3\xa4nen musiikkinsa suuntaa ja n\xc3\xa4in syntyi albumi El\xc3\xa4m\xc3\xa4\xc3\xa4 suurempaa. H\xc3\xa4n julkaisi vaimonsa Marjan kanssa pelimanniteoksen Tunturimaa (2002). Samoihin aikoihin h\xc3\xa4n koosti nelj\xc3\xa4n CD:n kokoelman Valkokultaa vanhoista levytyksist\xc3\xa4\xc3\xa4n. Viitt\xc3\xa4kymment\xc3\xa4 t\xc3\xa4ytt\xc3\xa4ess\xc3\xa4\xc3\xa4n h\xc3\xa4n julkaisi kolme pitk\xc3\xa4soittoa: M\xc3\xa4 kotiin y\xc3\xb6ll\xc3\xa4 tuun (2005), progevivahteisen Ritariperho (2005) ja Kalavale ja kantelijatar -levyn (2005)._NEWLINE_Vuonna 2008 Laakso julkaisi albumin Mets\xc3\xa4n poika sek\xc3\xa4 rentoutumismusiikkilevyn Nokkaunia!. H\xc3\xa4n kokosi perheens\xc3\xa4 kanssa Starwar-yhtyeen, jonka ensimm\xc3\xa4inen levy RRR julkaistiin saman vuoden syksyll\xc3\xa4 Maata n\xc3\xa4kyviss\xc3\xa4 -festareilla. Starwar oli mukana my\xc3\xb6s Laakson taiteilijauran 30-vuotisjuhlalevyll\xc3\xa4, Kiitos!, joka julkaistiin vuonna 2009. Starwar julkaisi toisen pitk\xc3\xa4soittonsa Rakkaus r\xc3\xa4iskyk\xc3\xb6\xc3\xb6n vuonna 2010._NEWLINE_Laakso kokosi yhdeks\xc3\xa4n CD-levyn kokoelma-albumin T\xc3\xa4htitaivas vuonna 2011. Albumilta l\xc3\xb6ytyy noin 200 Laakson t\xc3\xa4rkeint\xc3\xa4 levtyst\xc3\xa4 osa remiksattuina. Starwarin kanssa Laakso julkaisi albumit Tuliter\xc3\xa4 (2013) ja H\xc3\xa4ik\xc3\xa4isev\xc3\xa4n Viestin Tuojat (2015). Vuonna 2019 h\xc3\xa4n julkaisi soololevyn Taivas kaiken kuulee.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLaakson perheeseen kuuluu vaimo ja viisi poikaa.'